Tallinna Post, 24. juuli 1936    Kui alustada ilmateatega, siis püsib Aafrikarannal ja Poska puiesteel ning nende mõlemas restoranis kõrgrõhkkond. Eriti langeb see kõrgerõhk rahakottidele pärast ööpäevast suvitust. Kuigi see  järgnevat väljamagamist ei soodusta, on see suvituslinnas ikkagi normaalne nähe ja võiks ütelda isegi üks peene kuurordi tundemärk. Peale selle on hindadeküsimus liiga diskreetne, et sellest ajalehes kirjutada. Küllaltki hilisele ajale vaatamata laseb Haapsalus end asjatult oodata hapukurgi-hooaeg. See kahemõtteline tõde tuleb ilmsiks eriti turul, kus kurkide eest nõutakse triiphooneaegse saagi hindasid. See kõhumure ei lase end seletada ka suure põuaga, sest ka eelmistel aastatel on Haapsalu turg end varustanud  peamiselt Lõuna-Eesti kurgi-ekspordiga. Üldse on Haapsalu kohta tarvitatud "odav elu" tänavu eriti omal kohal. Nii jäi hiljuti päevade kaupa piimast ilma iga poodide avamisele vähegi hilineja. "Piimasabad" on aga igapäevane nähe ka praegu. Mitmestki toiduainest ilmajäämine muudab elu tõesti odavaks. Missugune koht Haapsalus asub Berliinile kõige lähemal? Et küsimusele ühtegi õiget vastust niikuinii ei saa, siis olgu vastus siia ära märgitud: ujula. Siin tegid mõlemad Roolaidid end kindlateks  olümpiameesteks. Egon ongi juba olümpialaagris. Boris jätkab veel rekordide-uuenduse tööd. Kuid Haapsalu bassein ei ole "teinud" mitte ainult kaks olümpiameest, vaid neid on vees praegu mitmedki valmimas. Kui suur on järgmine "tegu", ei ole veel teada, sest tõusvad ujumistähed on pea kõik alles nii noored, et hiljutisel instr. Rahmani poolt korraldatud demonstratsioonil oli publiku hulgast kuulda hädalisi hoiatusi: "Ajage nad siis juba vette kalda ääres. Või sügavasse basseini lapsi ära uputama!" "Läänela"  jalgpallimeeskond oli, uudset väljendust tarvitades, üle ootuste võidukas esivõistluste sarjas. Ka järjekordse mängu Tallinna "Visadusega" oleks kergesti arendatud võidurikka lõpuni. Kuid saatuslikuks said läänlaste uued jalgpallisaapad, mis olid Tallinnast toodud ja Lääne pallimeeste jalas hakkasid palli pommitama läänlaste värava pihta. Tagajärg 1:1 "Läänela" kasuks.